# Jordi Voltas Nadal

Jordi Voltas i Nadal (Barcelona, 2 de gener del 1935) és un dramaturg, escenògraf, director d'escena i director teatral català centrat, sobretot, en el públic infantil i juvenil.

## Família i formació

Va néixer al barri barceloní del Camp de l'Arpa, al districte de Sant Martí, en una família d'ambient musical, catalanista i cristià. Forma part, de fet, d'una nissaga artística: és net del compositor Josep Voltas i Viñas, cofundador de l'Orfeó Martinenc i de La Lira Martinenca, i és fill del també compositor i director musical Joaquim Voltas i Pagès.
Els seus primers anys de vida els va marcar la guerra civil a la rereguarda; l'absència del pare, que era al front, i la presència de l'avi patern, que, ja a la postguerra, li feia classes de música i li facilitava llibres en català. Les seves primeres incursions al teatre les va fer de ben petit a l'Orfeó Martinenc i al col·legi de les monges paüles, on va participar en nombroses representacions amateurs.
Novici claretià, va estudiar Humanitats a Cervera i a Barbastre, Lògica i Filosofia a Solsona i Teologia a Valls, on va rebre l'ordenació sacerdotal el 1960. Graduat en Filosofia i Lletres per la UAB, va exercir de pedagog als anys 60: va impartir Literatura Castellana i Dibuix al col·legi Cor de Maria (els Padres), al districte barceloní de Gràcia, on havia cursat batxillerat, i al col·legi Claret de Sabadell.
A principis dels anys 70, va deixar el sacerdoci i la docència per dedicar-se a la seva autèntica passió, el teatre, i, també, al disseny d'espais no teatrals: d'interiors, de mobles i d'estands. A finals de la dècada, va formar una família amb Maria Teresa Teruel i els seus quatre fills.

## Activitat i obra teatral

A Sabadell, ha col·laborat amb la companyia Palestra, ha estat director general de l'entitat de teatre amateur sabadellenca Joventut de la Faràndula i s'ha fet càrrec de l'escenografia de diversos espectacles de l'Associació d'Amics de l'Òpera de Sabadell. També ha promogut el teatre entre el públic infantil i juvenil amb la creació de companyies de teatre joves com Amphora, a Barcelona, o el taller de teatre Miguel Hernández, a la ciutat vallesana.
Voltas es defineix com a “home de teatre”. Ha dirigit uns 20 espectacles i, en algunes ocasions, n'ha estat intèrpret. Ha creat l'escenografia o el vestuari de prop de 25 muntatges, i ha escrit o adaptat al voltant de 35 obres per al teatre; la meitat, infantils, si bé sempre amb un nivell de lectura adult, i, sobretot, en llengua catalana, però també en castellà. Més enllà dels escenaris, ha dut el teatre a la televisió i a la ràdio amb guions per a TVE i a RNE. L'SGAE l'ha reconegut com a autor pels més de 50 anys a l'entitat, i forma part de l'associació Agrupació Dramàtica de Barcelona.
Va dirigir diversos espectacles commemoratius de la Diada Nacional de Catalunya a Sabadell entre el 2002 i el 2013. Va formar part del nucli promotor de la pel·lícula La Santa Espina, dirigida per Héctor Romance i estrenada el 2014. La seva última estrena teatral ha estat, el 2015, Magda, una òpera catalana, al Teatre Principal de Barcelona, amb llibret propi i música de Ramon Ribé.
Ha rebut diversos premis per la seva obra dramàtica. Entre els quals, destaquen el Premi Ciutat de Sabadell (1981), per Oh, la guerra... Quin joc de disbarats!; el Premi Fundació Teatre Principal dels Premis Ciutat d'Olot, amb Estança oberta (1982), o el Premi Joan Santamaria, amb Passió 1984.
Com a escriptor, arts escèniques a banda, ha cultivat la poesia i la novel·la des dels anys 40 i 50, i ha adaptat i traduït obres alienes; és soci fundador de l'Associació d'Escriptors en Llengua Catalana. Amb la seva adaptació per a joves del clàssic Faust, de Goethe, publicada tant en català com en castellà, va guanyar el 7è Premi d'Adaptació Literària Biblioteca Teide.

## Referències

* ↑ «Josep Voltas i Viñas». enciclopèdia.cat. Grup Enciclopèdia. [Consulta: 31 desembre 2024].
* ↑ «Voltas Viñas, Josep». Fons i col·leccions. Biblioteca de Catalunya. [Consulta: 31 desembre 2024].
* ↑ «L’Esbart Català de Dansaires ha rebut el fons musical de Joaquim Voltas Pagès». Esbart Català de Dansaires, 17-11-2024. [Consulta: 31 desembre 2024].
* ↑ Ventura, Francesc «La modernització del teatre a Sabadell». Arraona, 2015, p. 70-97 [Consulta: 31 desembre 2024].
* ↑ «Ràdio Sabadell EAJ-20». Arxiu Sonor de la Ràdio a Catalunya. UAB, 29-12-1991. [Consulta: 31 desembre 2024].
* ↑ «Cavalleria rusticana». Guiarte. Centro de Documentación de las Artes Escénicas y de la Música, 07-10-1992. [Consulta: 31 desembre 2024].
* ↑ «Estrena de ‘Magda, una òpera catalana’ a Barcelona». Revista Musical Catalana, 21-09-2015 [Consulta: 31 desembre 2024].
* ↑ Voltas, Jordi. Oh, la guerra... Quin joc de disbarats!. Barcelona: La Galera, 1987, p. 1. ISBN 978-84-246-5036-0.
* ↑ «Biblioescènic». Centre de Documentació i Museu de les Arts Escèniques. [Consulta: 31 desembre 2024].
* ↑ «La SGAE homenatja els socis catalans que porten 50 anys a l’entitat». Cultura 21, 22-11-2021 [Consulta: 31 desembre 2024].
* ↑ «Premi Frederic Roda de teatre». Cultura. Diputació de Barcelona, 2024. [Consulta: 31 desembre 2024].
* ↑ Nonell, Laia «Ofemsò conmemora la Diada Nacional en Sabadell con la representación 'El timbaler del Bruc'». El Periódico, 14-09-2012 [Consulta: 31 desembre 2024].
* ↑ «“Un dels bressols de l’òpera ha de fer una òpera en català”». iSabadell, 27-12-2013 [Consulta: 31 desembre 2024].
* ↑ «L'òpera "Magda" de Ramon Ribé i Jordi Voltas i la plataforma "Barcelona Obertura"». Notes de clàssica. Catalunya Música, 06-07-2015. [Consulta: 31 desembre 2024].
* ↑ Cia, Blanca «Ópera catalana en el Teatre Principal». El País, 12-09-2015 [Consulta: 31 desembre 2024].
* ↑ Fàbregas, Maria-Rosa «Notes de teatre». Serra d'Or, 11-1981, p. 59-60 [Consulta: 31 desembre 2024].
* ↑ «Premis Literaris Ciutat d'Olot». Olot Cultura. Ajuntament d'Olot. [Consulta: 31 desembre 2024].
* ↑ «Premis Joan Santamaria». Penya Joan Santamaria, 28-04-2008. [Consulta: 31 desembre 2024].
* ↑ «Concert: "Poesia Catalana en concert" del compositor Ramon Ribé i Queralt». Biblioteca de Catalunya, 26-06-2014. [Consulta: 31 desembre 2024].
* ↑ «Otorgado el VII Premio de Adaptación Literaria Biblioteca Teide». Lápiz Andante. José Vásquez, 21-01-2017. [Consulta: 31 desembre 2024].